<classify> KATIBU Mkuu wa Wizara ya Maliasili na Utalii, Profesa Adolf Mkenda amesema tathimini ya hivi karibuni inaonyesha takribani hekta 469,420 za misitu huharibiwa kila mwaka na uharibifu huo umekuwa ukiongezeka katika ikolojia ya misitu ya miombo ya nyanda kame.Profesa Mkenda alisema hayo jana mjini hapa wakati wa kufungua warsha ya uandaaaji wa awali wa andiko kamili la Mradi wa Usimamizi Shirikishi wa misitu ya miombo ya nyandakame Tanzania katika hotuba yake iliyosomwa na Mkurugenzi wa Utawala na Rasilimali Watu katika wizara hiyo, Lisius Mwenda. Alisema athari za ukame, mabadiliko ya tabia nchi, uharibifu wa misitu na ukataji wa miti ovyo umeleta madhara mengi katika sekta zote za uchumi. Uharibifu umekuwa ukichangiwa na ongezeko la watu, kilimo kisicho endelevu, ufugaji wa kuhamahama, uchomaji mkaa kwa ajili ya nishati na kipato, shughuli ambazo zimechangia kupungua kwa bioanuai muhimu ya miombo, rutuba na hata kupoteza viumbe na mimeo muhimu, alisema. Akizungumzia mradi wa uhifadhi wa misitu ya miombo katika nyanda kame, Profesa Mkenda alisema umekuja wakati muafaka ambapo kila taasisi inatakiwa ijiwekee malengo yake na ushirikishwaji.Gharama ya urejesha uoto uliopotea ni kubwa na wakati mwingine kizazi kijacho kinaweza kushindwa kupata matunda na matokeo ya ikolojia iliyoharibiwa, hivyo mradi huu umekuja wakati mzuri, alisema. Alisema mradi huu ni muhimu na matunda yake yatasaidia kizazi cha sasa na kijacho katika kujenga uwezo wa taasisi katika usimamizi shirikishi ukanda wa misitu ya miombo kutekeleza shughuli za usimamizi endelevu wa ardhi na misitu.Mradi unalenga kuondoa na kuzuia uharibifu wa ardhi na upotevu wa bioanuai katika ikilojia ya misitu ya miombo ya nyanda kame kwa kutumia usimamizi shirikishi wa wadau katika nyada za juu kusini na kanda ya magharibi, alisema.Alisema utekelezaji unatarajiwa katika wilaya kadhaa za mkoa wa Tabora ambazo ni Kaliua, Urambo, Sokonge na Uyui, kwa Mkoa wa Katavi ni Mlele na Mpanda, huku mkoani Rukwa ni wilaya za Nkasi na Sumbawanga na Mkoa wa Songwe katika wilaya za Momba, Mbozi na Songwe.Kwa Tanzania mradi huo umelenga katika kutekeleza mikakati kadhaa ya kitaifa ikiwamo ya uhifadhi wa ikolojia ya misitu, uhifadhi wa bionuai, kupunguza uharibifu wa ardhi ulioandaliwa na ofisi ya Makamu wa Rais na mkakati na mpango kazi wa hifadhi ya bioanuai.Kamishna wa Uhifadhi Misitu kutoka Wakala wa Misitu Tanzania TFS, Profesa Dos Santos Silayo alisema mradi huo umelenga kuongoa hekta milioni 3 za miombo mikoa ya Nyanda za Juu Kusini na Magharibi.Tanzania tumeahidi kuhakikisha kuwa ifikapo mwaka 2030 tunaokoa na kuhifadhi zaidi ya hekta milioni tano za miombo ambayo ingeweza kupotea na kwa mradi huu ni kuongoa hekta milioni 3 za misitu ya miombo katika kanda kame, alisema.Mwakilishi Mkazi wa Shirika la Chakula Duniani FAO, Fred Kafeero alisema limejipanga kutekeleza program ya usimamizi endelevu wa misitu kwa kuzisaidia nchi 11 na nchi sita ni Tanzania, Malawi, Angola, Botswana, Namibia na Zimbabwe ambao wanatekeleza mradi wa usimamizi shirikishi wa misitu ya miombo ya kandakame. Alisema FAO kwa kushirikiana na serikali kupitia TFS imejipanga kutafuta dola za marekani 8,250,000 kutoka mashirika ya kimataifa yanayohusiana na mazingira. Fedha zitakazokusanywa zitatumika kusaidia juhudi za serikali ya Tanzania ya kuhifadhi na kulinda misitu ya miombo mikoa ya Tabora, Katavi, Rukwa, na Songwe. Warsha hiyo imewakutanisha washiriki 80 kutoa sekta mbalimbali washirika wa maendeleo, wizara na idara za serikali, asasi za kiraia, taasisi za serikali, sekretarieti za mikoa Mradi wa TSF.  <topic>: KITAIFA 